Riina Sikkut

Majandus- ja Kommunikatsiooniministeerium Teie 23.02.2023 nr 18-5/2023/1138-1

Suur-Ameerika 1

15165 Tallinn Meie *kuupäev digitaalallkirjas* nr 1-3/25-1

Ettevõtja varustuskindluse toetuse tingimused ja kord

Austatud minister,

Täname, et olete Eesti Tööandjate Keskliitu kaasanud majandus- ja taristuministri määruse „Ettevõtja varustuskindluse toetuse tingimused ja kord“ eelnõu kooskõlastamisse. Ebakindlus ja probleemid varustuskindluse osas eksisteerivad endiselt ja toetuse eesmärk on seega igati aktuaalne.

Eesti Tööandjate Keskliidu liikmete tagasiside põhjal teeme järgmised ettepanekud:

1. Määruse alusel antav toetus on erandina lubatav riigiabi komisjoni 9. novembri 2022. aasta teatise „Riigiabimeetmete ajutine kriisiraamistik majanduse toetamiseks pärast Venemaa kallaletungi Ukrainale“ (edaspidi „Teatis“). Määruse paragrahvi 3 kohaselt on toetuse eesmärk toetada Ukrainas toimuvast sõjategevusest mõjutatud ettevõtja varustuskindluse tagamist ja üleminekut uuele energiaallikale. Paragrahvi 2. lõige aga välistab toetuse ettevõtetele, kelle sisendkulud on oluliselt mõjutatud Venemaa kallaletungist Ukrainale ehk teatises sätestatud asjaoludest, kui tema turg ei olnud Venemaal. Samas on enamik Ukraina sõjast kannatanud ettevõtteid just sellised – Venemaal tegutses suhteliselt väike osa ettevõtetest, kuid toorainete hindade järsust tõusust kandsid kahju paljud. Seetõttu teeme ettepaneku paragrahvi 3 lõiget 2 muuta selliselt, et täidetud peaks olema vähemalt üks, mitte kaks tingimust.
2. Paragrahvis 3 arvestada kuni kahte põhitoorainet, kui need kombineerituna moodustavad vähemalt 20% käibest ja nende hinnad on kasvanud vähemalt 50%.
3. Paragrahvi 7 lõige 4 sätestab, et toetust ei anta projektile, mille tegevusega on alustatud enne taotluse esitamist. Teeme ettepaneku olemasolev sõnastus asendada Teatise sõnastusega: „abi võib anda investeeringuteks, mille tööd on alanud 20. juulil 2022 või hiljem.“
4. Paragrahvis 10 toodud piirsummad ettevõtte kohta on oluliselt väiksemad teatises lubatust. Varustuskindluseks vajalikud investeeringud suuremates ettevõtetes võivad olla oluliselt suuremad määruses indikeeritud summadest. Sellest tulenevalt teeme ettepanekud:
	1. Toetuse piirsummat keskmise ja suurettevõtja puhul suurendada (Teatises on nt piirang: „abi kogusumma ettevõtja kohta ei üle ühelgi ajahetkel ületada 100 miljonit eurot“).
	2. Toetuse maksimaalne osakaal toetatavatest kuludest tuleks ühtlustada erineva suurusega ettevõtete vahel teatises lubatud 40% tasemele.
	3. Arvestades toetussummade väiksust, tunduvad hindamiskriteeriumid ebaproportsionaalselt keerukad Teatise eesmärgiga anda kiiret abi. Protseduure ja hindamist tuleks võimalikult lihtsustada.

Lugupidamisega

*/allkirjastatud digitaalselt/*

Arto Aas

Tegevjuht